Артюр Рембо
Гласните

Превод от френски: Кирил Кадийски, 1994

chitanka.info

А — чер, Е — бял, И — ален, Ю — зелен, О — син,

произхода ви скрит аз ще разкрия гласни!

А — чер корсет, мъхнат от меките атласни

мушици, дето в зной звънят край не един

блатист канал; Е — дим над шатри, над комин

на параход, бял цар и глетчери прекрасни;

И — пурпур, гъста кръв, в алкохолици сластни

изплюта в огнен гняв от устни в блед кармин;

Ю — люшнати вълни в зелени океани,

в ливади, по чела на старци замечтани —

там алхимична прах столетия горчи;

О — пискаща тръба на пратеник господен,

всемир от светове и ангели изброден,

О — омега — лилав лъч в Нейните очи!

Издание: Артюр Рембо. Поезия. Подбор и превод от френски: Кирил Кадийски. Издателство „Нов Златорог“, София, 1994.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.